Závery Rady o očkovaní ako jednom z najúčinnejších nástrojov na prevenciu chorôb a zlepšenie verejného zdravia

(2022/C 484/05)

Úvod

Očkovanie sa považuje za jeden z najúčinnejších nástrojov verejného zdravia, pokiaľ ide o prevenciu infekčných chorôb a zmierňovanie ich najškodlivejších účinkov. Očkovanie je dôležité nielen pre deti, ale aj z celoživotného hľadiska. Vývoj vakcín predstavuje posun v dejinách medicíny a má významný vplyv na verejné zdravie. Vďaka očkovaniu sa predišlo mnohým chorobám, čím sa znížilo zaťaženie systémov zdravotnej starostlivosti a zabránilo približne 3,5 až 5 miliónom úmrtí ročne (1). V prípade kiahní sa túto chorobu vďaka vakcinácii dokonca podarilo eradikovať.

Dnes je však očkovanie obeťou vlastného úspechu. Niektorí ľudia už nevnímajú dôsledky infekčných chorôb, ktoré sa vďaka vakcinačným programom už nevyskytujú, a značný počet ľudí môže preto dokonca spochybňovať význam očkovania. Miera zaočkovanosti v mnohých regiónoch EÚ výrazne klesá pod odporúčané úrovne. Za takýchto okolností sa infekčné choroby môžu ľahko vrátiť. Príkladom je epidémia osýpok, ktorá v posledných rokoch vypukla vo viacerých európskych krajinách.

Ochota ľudí nechať sa zaočkovať bezpečnými, účinnými, odporúčanými a dostupnými vakcínami sa v posledných desaťročiach sproblematizovala. Svetová zdravotnícka organizácia (WHO) zaradila váhavosť v očkovaní medzi 10 najväčších hrozieb pre globálne zdravie. Ide o problém, ktorý sa líši v závislosti od kontextu, krajiny a druhu príslušnej vakcíny, a preto je mimoriadne zložitý. Univerzálne riešenie neexistuje a potrebné je udržateľné úsilie o zlepšenie dialógu s občanmi, pochopenie ich obáv a vypracovanie prispôsobených vakcinačných stratégií spolu s cielenými komunikačnými kampaňami.

Pandémia COVID-19 rozsah a dosah tejto problematiky ešte zvýraznila. Váhavosť v očkovaní proti ochoreniu COVID-19 výrazne ovplyvnili rôzne faktory, najmä obavy, ktoré vznikli v súvislosti s vnímaním bezpečnosti a účinnosti vakcíny. Kým v niektorých členských štátoch EÚ očkovacie kampane proti ochoreniu COVID-19 neviedli k veľmi vysokej miere zaočkovanosti, v iných častiach Európskej únie boli výsledky pôsobivé.

Pozitívom je, že pandémia urýchlila aj vývoj viacerých dôležitých riešení a nástrojov, ktoré môžeme využívať už dnes. Významný pokrok sa dosiahol napríklad v oblasti digitalizácie, pokiaľ ide o zhromažďovanie a výmenu údajov na úrovni EÚ, ako aj zavedenie digitálneho COVID preukazu EÚ, čo je dôležitý míľnik, ktorým sa ako súčasť opatrení v oblasti verejného zdravia na obmedzenie šírenia pandémie stanovuje globálna norma. Stratégia EÚ pre vakcíny proti ochoreniu COVID-19 (2), po ktorej nasledovalo zriadenie Úradu pre pripravenosť a reakcie na núdzové zdravotné situácie (HERA), takisto predstavuje významný krok vpred pri zabezpečovaní vývoja, obstarávania, nákupu a distribúcie zdravotníckych protiopatrení na úrovni EÚ, ako sú vakcíny a terapeutiká. Ďalším rovnako dôležitým úspechom je vytvorenie európskej zdravotnej únie, ktorej cieľom je posilniť pripravenosť a reakciu kľúčových agentúr na krízu.

Na to, aby sme zabezpečili primeranú pripravenosť na budúce krízy v oblasti verejného zdravia, sa z pandémie COVID-19 sa musíme poučiť. Toky vysídlených osôb do EÚ môžu v tejto súvislosti predstavovať výzvu z hľadiska verejného zdravia, v prvom rade pre samotnú vysídlenú skupinu, ale aj pre členské štáty, ktoré by mali v súlade s vnútroštátnymi právnymi predpismi všetky takéto osoby zahrnúť do svojich vakcinačných stratégií. Navyše by sme sa mali zamerať na vplyv zmeny klímy na verejné zdravie, ktorý môže byť ďalekosiahly a môže spôsobiť posuny v rozsahu prenosu infekčných chorôb, najmä chorôb prenášaných vektormi, ako sú hantavírus, kliešťová encefalitída, lymská borelióza a malária.

Členské štáty by vzhľadom na to mali zintenzívniť svoje spoločné úsilie, a to na základe odporúčania Rady z roku 2018 o posilnenej spolupráci v boji proti chorobám, ktorým sa dá predchádzať očkovaním (3), a ponaučení z posledných rokov pandémie COVID-19.

Kým za vakcinačné služby, programy a politiky sú zodpovedné členské štáty, so zreteľom na cezhraničnú povahu infekčných chorôb a spoločné výzvy, ktorým čelia vnútroštátne imunizačné programy, by najmä vzhľadom na pandémiu COVID-19, migráciu či epidémiu opičích kiahní, pre členské štáty mohol byť výhodný ešte koordinovanejší prístup EÚ k prevencii a obmedzeniu šírenia epidémií a chorôb, ktorým možno predchádzať očkovaním.

Boj proti váhavosti v očkovaní: riziká spojené s nepodloženými tvrdeniami a dezinformáciami a potreba zvýšiť dôveru verejnosti v očkovanie

RADA EURÓPSKEJ ÚNIE

1. PRIPOMÍNA, že podľa článku 168 Zmluvy o fungovaní Európskej únie (ZFEÚ) činnosť Únie, ktorá má dopĺňať vnútroštátne politiky, sa má zameriavať na zlepšenie verejného zdravia, prevenciu telesných a duševných chorôb a ochorení a odstraňovanie zdrojov nebezpečenstva pre telesné a duševné zdravie.

2. UZNÁVA, že za programy očkovania sú síce zodpovedné členské štáty, vzhľadom na cezhraničnú povahu chorôb, ktorým sa dá predchádzať očkovaním, však môže mať lepšie koordinovaný prístup EÚ vo všeobecnosti pridanú hodnotu.

3. KONŠTATUJE, že váhavosť v očkovaní má rôzne základné príčiny. Rôzne situácie, ako napríklad pravidelné očkovanie známymi vakcínami či očkovanie počas zdravotných kríz, ako je pandémia COVID-19, kedy sa používajú novo vyvinuté vakcíny, si vyžadujú rôzne riešenia.

4. UZNÁVA, že pandémia COVID-19 jasne poukázala na hrozby a výzvy, ktoré pre naše spoločnosti predstavujú nepodložené tvrdenia a dezinformácie. „Infodémia“ – príliš veľa informácií počas vypuknutia nákazy vrátane nepravdivých alebo zavádzajúcich informácií v digitálnom aj fyzickom prostredí ( 4 ) – bola jedným z kľúčových faktorov, ktoré zvýšili riziká pre ľudské zdravie, systémy zdravotnej starostlivosti a účinné riadenie krízy.

6. PRIPOMÍNA závery Rady o posilnení odolnosti a boji proti hybridným hrozbám vrátane dezinformácií v súvislosti s pandémiou COVID-19 ( 10 ) , odporúčanie Rady o posilnenej spolupráci v boji proti chorobám, ktorým sa dá predchádzať očkovaním ( 11 ) , v ktorom sa venuje osobitná pozornosť otázke váhavosti v očkovaní a dezinformácií, pre ktoré sa spoločnosť už nezameriava na výhody očkovania, ale na nedôveru vo vedu a obavy z možných vedľajších účinkov, a BERIE NA VEDOMIE plán ( 12 ) Európskej komisie na vykonávanie opatrení požadovaných v odporúčaní spolu s činnosťami v rámci Jednotnej akcie v oblasti očkovania ( 13 ) , ktoré obsahujú odporúčania a konkrétne nástroje na umožnenie silnejšej reakcie na výzvy spojené s očkovaním vrátane podpory akceptácie vakcín.

7. PRIPOMÍNA správu o stave dôvery v očkovacie látky v EÚ a Spojenom kráľovstve určenú Komisii, ktorá bola uverejnená 11. decembra 2020 ( 14 )

8. PRIPOMÍNA správu s názvom Boj v rámci EÚ proti nepodloženým tvrdeniam o vakcínach na internete, ktorú uverejnilo Európske centrum pre prevenciu a kontrolu chorôb 29. júna 2021 ( 15 ) a v ktorej sa skúma dôkazová základňa na účely boja v rámci EÚ proti nepodloženým tvrdeniam o vakcínach na internete, a VYZDVIHUJE Európsky informačný portál o očkovaní ( 16 ) , ktorý spravuje ECDC a ktorý poskytuje presné a aktuálne dôkazy súvisiace s očkovaním spolu s prehľadom mechanizmov EÚ na zaistenie bezpečnosti a účinnosti vakcín.

9. PRIPOMÍNA nariadenie Európskeho parlamentu a Rady o zmene nariadenia (ES) č. 851/2004, ktorým sa zriaďuje Európske centrum pre prevenciu a kontrolu chorôb ( 17 ) , a tiež VÍTA celkovú úlohu a príspevok ECDC, a to aj pri uľahčovaní boja proti nepodloženým tvrdeniam a dezinformáciám týkajúcim sa očkovania a zvyšovaní dôvery v očkovacie látky, napríklad prostredníctvom online kurzov o tom, ako pristupovať k nepodloženým tvrdeniam o očkovaní online ( 18 )

10. VÍTA program EU4Health, ktorý ambicióznym spôsobom podporuje celoúnijné a medzisektorové predchádzanie krízam s osobitným dôrazom na zvýšenie zaočkovanosti v členských štátoch, a to najmä poskytovaním finančných prostriedkov dostupných na kampane na zvyšovanie informovanosti a komunikačné činnosti zamerané na tak širokú verejnosť, ako aj osobitné skupiny, s cieľom predchádzať váhavosti v očkovaní, nepodloženým tvrdeniam a dezinformáciám a bojovať proti nim.

11. VÍTA opatrenia iniciatívy HORIZONT 2020 zamerané na boj proti nepodloženým tvrdeniam o vakcínach a na vývoj nástrojov na zvýšenie zaočkovanosti, ako aj opatrenia programu HORIZONT Európa zamerané na poskytovanie dôkazov v snahe účinnejšie bojovať proti nepodloženým tvrdeniam a dezinformáciám.

12. VÍTA program imunizácie do roku 2030 ( 19 ) , ktorý 1. apríla 2020 uverejnila WHO a ktorého účelom je riešiť problematiku váhavosti v očkovaní na základe vypracovania spoľahlivých a inovačných stratégií na obmedzenie nepodložených tvrdení o vakcínach a zníženie ich šírenia a negatívneho vplyvu.

13. ZDÔRAZŇUJE potrebu sústavnej analýzy individuálnych rizík a výhod očkovania a poskytovania informácií o nich v rámci rôznych rizikových skupín, ako aj medzi tými, ktorí nemajú dostatočné zdroje informácií, napríklad zo sociálnych, kultúrnych alebo jazykových dôvodov.

14. VYZÝVA ČLENSKÉ ŠTÁTY, ABY: — na účely zintenzívnenia úsilia v boji proti nepodloženým tvrdeniam a dezinformáciám o vakcínach využívali interdisciplinárne odborné znalosti (vrátane odborníkov v oblasti verejného zdravia, elektronického zdravotníctva, komunikácie, sociálnych médií a odborníkov zaoberajúcich sa správaním), uplatňovali dôraznejší a strategickejší prístup ku komunikácii o vakcínach založený na dôkazoch a zabezpečili harmonizovanú komunikáciu medzi zainteresovanými stranami.

15. VYZÝVA KOMISIU, ABY: — bez toho, aby došlo k zdvojeniu s existujúcimi iniciatívami, a s minimálnym administratívnym zaťažením členských štátov zriadila fórum expertov na otázku váhavosti v očkovaní s cieľom vytvoriť platformu, ktorá bude spájať odborníkov zo všetkých príslušných oblastí, aby mohli diskutovať a vymieňať si najlepšie postupy v súvislosti s činnosťami v rámci Jednotnej akcie v oblasti očkovania a nadviazať na ne, a to nad rámec samotného projektu, a predovšetkým uľahčiť a urýchliť komunikáciu s agentúrami EÚ na účely poskytovania usmernení o možnostiach zvýšenia zaočkovanosti v celej Európskej únii; — v prípade potreby posilnila koordináciu medzi politikami EÚ v oblasti očkovania a boja proti dezinformáciám s cieľom podporiť účinnejší holistický prístup, a to aj vydaním oznámenia Komisie o boji proti váhavosti v očkovaní; — spolu s ECDC na požiadanie členským štátom poskytla nezáväzné individualizované odporúčania a usmernenia k tomu, ako riešiť problém váhavosti v očkovaní, pričom sa zohľadnia špecifiká jednotlivých štátov; — na žiadosť členského štátu poskytla orgánom, ktoré sú v rámci členských štátov zodpovedné za vnútroštátne imunizačné programy, poradenstvo o tom, ako na účely cielených očkovacích kampaní a ich hodnotenia využívať všetky príslušné programy a nástroje EÚ.

16. VYZÝVA ČLENSKÉ ŠTÁTY A KOMISIU, ABY: — rozvíjali možnosti odbornej prípravy (v oblasti komunikácie a sociálnych médií) s cieľom umožniť zdravotníckym pracovníkom a odborníkom na komunikáciu v oblasti zdravia, aby boli skúsenejší v používaní účinných techník a nástrojov na boj proti nepodloženým tvrdeniam a dezinformáciám o vakcínach, a to aj na internete, a na rozvoj komunikačných stratégií alebo zabezpečenie účinnej komunikácie o výhodách očkovania medzi zdravotníckymi pracovníkmi a občanmi (spoločné rozhodovanie), a aby do tohto procesu zapojili Koalíciu za očkovanie a združenia zdravotníckych pracovníkov a študentov na vnútroštátnej úrovni; — podporovali činnosti zamerané na zvyšovanie informovanosti o výhodách očkovania, a to aj prostredníctvom partnerstiev so sektorom vzdelávania a sociálnymi partnermi a činností zameraných na médiá, pričom osobitnú pozornosť venujú zodpovednosti a úlohe platforiem sociálnych médií; — podporovali vnútroštátne politiky, ktorými sa zabezpečí poskytovanie spravodlivých, prístupných a atraktívnych služieb očkovania pre všetky oprávnené osoby, pričom zabezpečia, aby sa z očkovania nestala premárnená príležitosť.

Posilnenie spolupráce v rámci EÚ s cieľom pripraviť sa na nadchádzajúce výzvy: využitie najlepších postupov a získaných skúseností

17. KONŠTATUJE, že pandémia COVID-19 významným a bezprecedentným spôsobom ovplyvnila politiky očkovania na európskej a vnútroštátnej úrovni. Hoci v niektorých členských štátoch bola miera akceptácie vakcín proti ochoreniu COVID-19 vysoká, v mnohých nebola dostatočná. Urýchlila aj vývoj nových nástrojov a riešení, ktoré môže EÚ využiť s cieľom podporiť spoluprácu v oblasti vakcinačných stratégií a imunizačných programov.

18. ZDÔRAZŇUJE prínosy posilnenej spolupráce EÚ, pokiaľ ide o boj proti nedôvere k očkovaniu a podporu zaočkovanosti; Uvedomuje si pritom, že výrazne odlišné prístupy založené na rovnakých vedeckých údajoch môžu v niektorých prípadoch negatívne ovplyvniť dôveru verejnosti vo vakcíny.

19. PRIPOMÍNA nariadenie Európskeho parlamentu a Rady (EÚ) 2021/953 zo 14. júna 2021 o rámci pre vydávanie, overovanie a uznávanie interoperabilných potvrdení o očkovaní proti ochoreniu COVID-19, o vykonaní testu a prekonaní tohto ochorenia (digitálny COVID preukaz EÚ), ktoré bolo pre EÚ veľkým úspechom.

20. PRIPOMÍNA stratégiu EÚ v oblasti vakcín zameranú na urýchlenie vývoja, výroby a nasadenia vakcín proti ochoreniu COVID-19, ktorú Komisia predložila 17. júna 2020 a ktorá umožnila členským štátom spoločne obstarať vakcíny proti ochoreniu COVID-19 a zabezpečiť k nim včasný prístup.

21. VÍTA vytvorenie Úradu pre pripravenosť a reakcie na núdzové zdravotné situácie (HERA), ktorý by mal pracovať na zlepšení pripravenosti a reakcie na závažné cezhraničné hrozby v oblasti zdravotníckych protiopatrení a mal by pritom úzko spolupracovať s členskými štátmi. Pozornosť by sa mala venovať riešeniu výziev súvisiacich s dodávaním zdravotníckych protiopatrení.

22. KONŠTATUJE urýchlenie medzinárodnej mobility a migrácie, v dôsledku čoho by spolupráca v oblasti očkovania mala mať vždy globálny rozmer.

23. PRIPOMÍNA oznámenie Komisie s názvom Prijímanie ľudí, ktorí utekajú pred vojnou na Ukrajine: pripravenosť Európy na riešenie výziev, ktoré bolo prijaté 23. marca 2022 a v ktorom sa zdôrazňuje potreba zvýšiť zaočkovanosť medzi vysídlenými Ukrajincami s osobitným zameraním na programy očkovania detí.

24. PRIPOMÍNA usmernenia ECDC o Prevádzkových aspektoch verejného zdravia pri prevencii a kontrole infekčných chorôb v kontexte ruskej agresie voči Ukrajine, ktoré boli uverejnené 8. marca 2022.

25. POUKAZUJE NA TO že výskyt infekčných chorôb v rámci EÚ pravdepodobne ovplyvnia aj iné globálne problémy a krízy, a to najmä zmena klímy, ktorá pravdepodobne zvýši prenos kliešťovej encefalitídy a iných chorôb prenášaných vektormi, ako je západonílska horúčka alebo horúčka dengue.

26. UZNÁVA prácu vykonanú v rámci európskej siete pre reguláciu liekov v súvislosti s vakcínami, ktorá zabezpečuje kvalitu, účinnosť a bezpečnosť liekov v Európskej únii. Jej práca zahŕňa vytváranie vedeckých sietí, referenčné porovnávanie a intenzívnu spoluprácu medzi príslušnými vnútroštátnymi orgánmi, čo prispieva k hlbokým vedeckým poznatkom o vakcínach a zvyšuje ich spoľahlivosť v očiach európskej populácie.

27. VYZÝVA ČLENSKÉ ŠTÁTY, ABY: — podporovali očkovacie kampane pre dospelých s cieľom poskytnúť ochranu pred prenosnými infekčnými chorobami, ktoré môžu mať vážne následky, ako sú osýpky, záškrt, tetanus alebo poliomyelitída; — pokračovali v očkovacích kampaniach zameraných na deti a poskytovali ochranu pred prenosnými infekčnými chorobami deťom, ktoré ešte nie sú chránené očkovaním, čiže uskutočňovali kampane na dohnanie očkovania; — podporovali digitalizáciu systému zdravotnej starostlivosti a preskúmali možnosť rozvoja kapacity zdravotníckych zariadení na uchovávanie elektronických informácií o stave očkovania občanov; — budovali a udržiavali primeranú pracovnú silu v zdravotníctve schopnú rýchlo a účinne reagovať na ohrozenia zdravia a zvýšili zaočkovanosť zdravotníckych pracovníkov ako dobrý príklad pre širokú verejnosť, pokiaľ ide o zdravie; — podporovali zdravotnú výchovu a zdravotnú gramotnosť v rámci celoživotného prístupu.

28. VYZÝVA KOMISIU, ABY: — pri zabezpečení ochrany údajov týkajúcich sa zdravia preskúmala pridanú hodnotu a možnosti prekonania právnych a technických prekážok pre interoperabilitu imunizačných informačných systémov ak existujú na celoštátnej a nižších úrovniach, a to prostredníctvom príležitostí, ktoré ponúkajú existujúce alebo budúce mechanizmy cezhraničnej výmeny údajov týkajúcich sa zdravia, a preskúmala pridanú hodnotu digitálnej verzie potvrdení o očkovaní, pričom zohľadní skúsenosti s európskymi digitálnymi infraštruktúrami a inými existujúcimi nástrojmi, ako je medzinárodné potvrdenie o očkovaní alebo profylaxii; — kládla osobitný dôraz na výskum a inováciu a preskúmala možnosti podpory vývoja nových vakcín proti (opätovne) vznikajúcim infekčným hrozbám s osobitným dôrazom na choroby prenášané vektormi; — vyzvala ECDC, aby aktualizovalo svoje usmernenia v oblasti verejného zdravia týkajúce sa skríningu a očkovania proti infekčným chorobám novoprichádzajúcich migrantov v rámci EÚ/EHP, pričom zohľadní existujúce vnútroštátne usmernenia v oblasti verejného zdravia.

29. VYZÝVA ČLENSKÉ ŠTÁTY A KOMISIU, ABY: — na základe osvedčených postupov a skúseností získaných z tzv. nástroja Bazaar vyvinutého pre potreby riadiaceho výboru pre obstarávanie vakcín proti ochoreniu COVID-19 vytvorili virtuálnu databázu na uľahčenie dobrovoľnej výmeny informácií o prípadnom prebytku a nedostatku základných vakcín, čím sa medzi členskými štátmi umožní prípadný ďalší predaj alebo darovanie; — vo vhodných prípadoch využívali možnosti spoločného obstarávania vakcín a zároveň zohľadňovali závažné cezhraničné ohrozenia zdravia uznané na úrovni Únie a skutočné potreby členských štátov; — podporovali európsku sieť pre reguláciu liekov prostredníctvom dobre financovaného a flexibilného mechanizmu s cieľom konsolidovať jej prácu a zabezpečiť udržateľnosť jej príspevku v dlhodobom horizonte.

(1) https://www.who.int/health-topics/vaccines-and-immunization#tab=tab_.

(2) COM/2020/245 final.

(3) COM/2018/244 final.

(4) https://www.who.int/health-topics/infodemic#tab=tab_1

(5) JOIN(2018) 36 final.

(6) COM/2018/236 final.

(7) COM/2021/262 final.

(8) COM/2018/245 final.

(9) JOIN(2020) 8 final.

(10) ST 14064/20.

(11) COM/2018/244 final.

(12) https://health.ec.europa.eu/system/files/2022-07/2019-2022_roadmap_en.pdf

(13) https://eu-jav.com/

(14) https://health.ec.europa.eu/system/files/2022-11/2020_confidence_rep_en.pdf

(15) https://www.ecdc.europa.eu/en/news-events/ecdc-launches-report-countering-online-vaccine-misinformation-eueea

(16) https://vaccination-info.eu/en

(17) 2020/0320(COD).

(18) https://www.ecdc.europa.eu/en/news-events/e-learning-how-address-online-vaccination-misinformation

(19) https://www.who.int/publications/m/item/immunization-agenda-2030-a-global-strategy-to-leave-no-one-behind